Калі ў 1944 г. на вызваленай ад нямецкіх захопнікаў тэрыторыі Заходняй Беларусі ўпершыню пачалі стварацца калгасы, Г. А. Буцько была ў ліку першых членаў калгаса “Зара”. Узначаліў яго Сямён Кірылавіч Сувораў– рускі, застаўся у нашай мясцовасці пасля вайны. Калгас уключаў тады толькі вёскі Вялікія і Малыя Азёркі, Букштава. Ганна Аляксандраўна дазволіла размясціць прама ў сваёй хаце калгасную кантору. Усе маладыя гады і да самай пенсіі гэтая нястомная і энергічная жанчына аддала сумленнай працы ў родным калгасе: была і брыгадзірам, і звеннявой. За гэта мае шматлікія ўзнагароды, сярод якіх – ордэн Працоўнага Чырвонага Сцяга. Аднак з найбольшым гонарам і задавальненнем Ганна Аляксандраўна ўспамінае пра тое, як яна ў ліку лепшых калгаснікаў двойчы ездзіла ў Маскву на ВДНГ.